Πόλεμος για την… πολυκατοικία της ΕΡΤ επί ΣΥΡΙΖΑ ξέσπασε μετά τις σπόντες του Ευκλείδη Τσακαλώτου για τη δημόσια τηλεόραση και φυσικά το ρόλο του Ν. Παππά στη διαμόρφωση της εικόνας αυτής. Μάλιστα, Κατερίνα Ακριβοπούλου και Σωτήρης Καψώχας, που ταυτίστηκαν με μια από τις χειρότερες περιόδους της δημόσιας τηλεόρασης, απάντησαν στον πρώην υπουργό.

Ο Ευκλείδης Τσακαλώτος είχε πει χθες σε εκδήλωση του TVXS: «το όραμά μου για τη δημόσια ραδιοτηλεόραση, δεν είναι να έχουμε έναν αριστερό Μπάμπη Παπαδημητρίου και έναν αριστερό Άρη Προτοσάλτε. Θέλουμε μία δημόσια ραδιοτηλεόραση αντικειμενική και εκεί δεν τα πήγαμε καλά». Τόνισε επίσης ότι πρέπει να ξεχωρίζει η είδηση από την άποψη και «να ξέρουν όλοι, δεξιοί, αριστεροί, κεντρώοι, ότι στη δική τους τηλεόραση, στη δημόσια τηλεόραση, θα μάθεις την είδηση, ασχέτως αν θα μάθεις μετά το σχόλιο».

Αναφέρθηκε δε στα λάθη που έγιναν κάνοντας μια αυτοκριτική και τονίζοντας: «δεν το πήραμε σοβαρά».

Οι αναφορές αυτές, και η αποκήρυξη της ΕΡΤ επί ΣΥΡΙΖΑ από τον κ. Τσακαλώτο προκάλεσαν την αντίδραση της κ. Ακριβοπούλου και του κ. Καψώχα.

Η μεν πρώτη, παρουσιάστρια της επίμαχης εκπομπής «Δεύτερη Ματιά» είπε:

«Ε όχι και αυτοκριτική παιδιά! Αυτοκριτική θα ήταν να εξηγήσει γιατί ήταν από τους ελάχιστους υπουργούς που έχαιρε μιας… ανεξήγητης ασυλίας από το σύνολο των ΜΜΕ, την ‘ιδια ώρα που λυσσομανούσαν συντεταγμένα εναντίον συγκεκριμένων υπουργών.

Πρόκειται λοιπόν για απροκάλυπτη και χολερική κριτική στο γεγονός ότι η «συριζαϊκή» ΕΡΤ είχε το… θράσος να έχει μία και μοναδική εκπομπή με αριστερούς δημοσιογράφους, που εκφράζουμε τις ίδιες προσωπικές- και όχι εντεταλμένες- απόψεις καμιά τριανταριά χρόνια τώρα, σε όποια ΜΜΕ και αν βρεθήκαμε. Αν του χαλάσαμε το όραμα πρόβλημα του. Αυτά προς το παρόν…»

Ξεκάθαρη επίθεση κατά του κ. Τσακαλώτου από την Κ. Ακριβοπούλου.

Ο Καψώχας

Από την άλλη, ο δημοσιογράφος Σωτήρης Καψώχας έγραψε στο fb: «Λυπάμαι που θα δυσαρεστήσω πολλούς φίλους, αλλά μερικά πράγματα πρέπει να ακούγονται γιατί υπερτιμώνται άνθρωποι και εκλαμβάνεται ως αδυναμία ή ενοχή η ευγένεια και το ευπρεπές της κριτικής.

Ο Ευκλείδης Τσακαλώτος -δίκην αυτοκριτικής για τους άλλους όχι για τον εαυτό του- κατάλαβε επιτέλους ότι οι εκλογές χάθηκαν λόγω της Συριζαϊκής ΕΡΤ και των αριστερών δημοσιογράφων που έκαναν κριτική στον Κυριάκο Μητσοτάκη, αλλά παρεμπιπτόντως και στον ίδιο για τον τρόπο με τον οποίο έκανε την διαπραγμάτευση με τους δανειστές.

Αφού δεν άρεσε στον ευφυή Ευκλείδη η Συριζαϊκή ΕΡΤ, ας πάει στην ΕΡΤ του υπερκομματικού Ζούλα και όλων αυτών που χρόνια έστηναν τρόπαια στις κυβερνήσεις ΠΑΣΟΚ και ΝΔ. Ας επιλέξει ο Ευκλείδης την υποκριτική και βολική αστική ευγένεια από τη δημοσιογραφία των ρήξεων και της κριτικής.

Και επιτέλους, ας μας ενημερώσει όλους εμάς -μπας και το μάθουμε – πως αντιλαμβάνεται ο Ευκλείδης τη δική του Αριστερά που θα είναι αρεστή και στους δεξιούς και πόσο ισχυρή αριστεροσύνη είχε μέσα της η δική του διαπραγμάτευση με τους δανειστές».